Lars Aagaard (M), 2026-01-06:
Jeg vil gerne indledningsvis benytte lejligheden til at genkalde det strategiske billede.
I de seneste år er der sket en stor udvikling på både det danske og det europæiske gasmarked.
Da aftalepartierne i 2022 tiltrådte »Klimaaftale om grøn strøm og varme 2022«, var det på et meget trist grundlag.
Rusland invaderede Ukraine.
Europa befandt sig i en gaskrise.
Priserne eksploderede, og der var en potentiel risiko for fysisk mangel.
Siden er gaspriserne faldet og har stabiliseret sig.
EU's afhængighed af russisk gas er faldet drastisk fra 45 pct. i 2021 til 12 pct. i første halvår af 2025.
Europas kapacitet til at importere gas via energiterminaler er øget drastisk.
På EU-niveau foreslog Kommissionen i juni sidste år at slå det sidste søm i og stoppe al import af russisk gas til EU.
Det danske EU-formandskab har netop afsluttet forhandlingerne og sikret en endelig aftale mellem Rådet og Europa-Parlamentet.
Det er en stor og vigtig milepæl i arbejdet med at gøre hele EU fri af den russiske energi.
På den hjemlige bane er Tyrafeltet i Nordsøen tilbage i fuld drift og bidrager nu igen til dansk og europæisk forsyningssikkerhed.
Vi producerer fortsat mere biogas i Danmark.
Sidste år producerede vi svarende til ca. 40 pct. af vores forbrug.
Med de nuværende fremskrivninger skønner vi 100 pct. grøn gas i Danmark i 2032.
Der forventer vi at nå det såkaldte grønne gaskryds, hvor den danske produktion af grøn gas overstiger det danske forbrug af ledningsgas.
Vores forbrug og produktion af gas er altså væsentlig forandret siden energikrisen i 2022, og siden vi indgik »Klimaaftale om grøn strøm og varme 2022«.
I beslutningsforslaget ligger der en antagelse om, at det er et stort problem, at vi ikke udfaser gas hurtigt nok.
Det perspektiv vil jeg godt tillade mig at prøve at bidrage lidt til.
Fremskrivninger viser et skønnet fald fra ca. 350.000 husholdninger med gasfyr i 2025 til 120.000 husholdninger med gasfyr i 2035.
Det er i min optik et markant fald.
Gevinsterne ved yderligere udfasning er ikke voldsomt store, når den grønne gaskryds først er indtruffet, altså ikke så store effekter i forhold til CO 2 -udledning eller forsyningssikkerhed.
Alene i 2024 er knap 22.000 private gaskunder konverteret væk fra gas.
Siden starten af 2022 til nu er ca. 100.000 private gaskunder konverteret.
Det går altså i den rigtige retning.
Vi skal selvfølgelig fortsat holde øje med udviklingen i det danske gasforbrug.
Det grønne gaskryds er ikke indtruffet endnu, og det er klart, at med højt gasforbrug bliver det vanskeligere at nå det, og biogassen kan heller ikke klare sig på markedsvilkår endnu.
Derfor skal vi fortsat holde øje med udviklingen og skabe de rette rammer for den grønne gasproduktion i Danmark.
Jeg mener også, det er væsentligt at have for øje, hvor vidtrækkende og på nogle punkter i virkeligheden også forvirrende Enhedslistens forslag egentlig er.
For hvad betyder det egentlig, når Enhedslisten taler om, at husstande med gasfyr, der ligger i områder med godkendte eller planlagte projekter for fjernvarmeudrulningen, ikke skal forvente at kunne fortsætte med gas?
Hvad er det egentlig for et signal at sende til gaskunderne, at man ikke skal forvente det?
Forvente er jo noget andet end at beslutte noget.
Det er vigtigt her at være opmærksom på, at selv om et område ifølge en kommunal varmeplan forventes at blive forsynet med fjernvarme, betyder det ikke, at der foreligger et konkret projektforslag endnu.
De varmeplaner er heller ikke juridisk bindende.
Der er derfor usikkerhed om, hvorvidt fjernvarmen realiseres i de områder, og det kan heller ikke udelukkes, at der kan være allerede godkendte projektforslag, hvor fjernvarmen ikke kan realiseres alligevel.
At basere nedlukning af gasnettet på disse planer vil dermed være meget usikkert.
Det er selvfølgelig for regeringen vigtigt, at forbrugerne fortsat kan vælge den varmeløsning, der giver bedst mening for dem, så længe valget er grønt, og vi skal give borgerne den maksimale klarhed, vi kan.
Udfasningen af gas er på ingen måder gratis.
Det kan medføre store udgifter for husholdningerne, for berørte virksomheder og har også en afsmittende virkning på statskassen.